একজন দাবি করেছেন, রাজনৈতিক সমাধানের পথে নয় বরং দুর্দান্ত কোনও সেনাপতিই এ দেশের স্বাধীনতা এনেছেন! চারদলীয় জোটের শাসনামলে মুক্তিযুদ্ধের ইতিহাসকে সেক্টরভিত্তক করে লিখে ইতিহাসকে সামরিকীকরণের যে উদ্যোগ নেয়া হয়েছিল, এসব ধারণা হচ্ছে তারই মূল ভিত্তি। আওয়ামী লীগ একাত্তরের মুক্তিযুদ্ধ পরিচালনা করতে যাদের কণ্ঠ রুদ্ধ হয়ে আসতো আর যারা তড়বড় করে বলার চেষ্টা করতেন, এদেশের সাধারণ মানুষই যুদ্ধ করে স্বাধীনতা এনেছেন,- তাদের সেই একদর্শী ইতিহাস নির্মাণ প্রক্রিয়ার ফসল হলো নতুন এই ইতিহাস নির্মাণ প্রক্রিয়া,- একটি সামরিক যুদ্ধের কারণে বাংলাদেশের জন্ম হয়েছে! একটি দেশ যখন যুদ্ধে জড়িয়ে পড়ে, সামরিক ব্যক্তিত্বরা বিভিন্ন কারণেই গুরুত্বপূর্ণ হয়ে ওঠেন, যুদ্ধের জন্যে রণনীতি রণকৌশল ইত্যাদিও আলাদাভাবে প্রণীত হয়, কিন্তু তার মানে কি এই, সে যুদ্ধ রাজনৈতিক প্রক্রিয়ায় পরিচালিত হয় না? তা হলে শেখ মুজিবুর রহমান, সৈয়দ নজরুল, তাজউদ্দিনদের কি প্রয়োজন ছিল? আর এই জন্যেই কি পরে সামরিক তত্ত্বাবধানে তাদের হত্যা করা হয়েছে?